Həzrət Bəhaullaha nazil olmuş əlavə dualar

Ey Adı ilə sevinc dənizi hərəkətə gələn və xoşbəxtlik rayihəsi yayılan Kəs! Rica edirəm, mənə Öz lütfünün möcüzələrindən gözlərimi aydınladacaq və ürəyimi şad edəcək şeyləri göstər. Sən, həqiqətən, Kərəm Sahibi və Ən Səxavətlisən.

—Həzrət Bəhaullah

\* \* \*

Sənin calalına and olsun, ey mənim Allahım! Onlara və onların Sənin məhəbbət yolunda göstərdiklərindən heyrətə gəlmişəm. Bərəkət və şadlıq olsun onların üzərinə!... Sanki Sən onları Öz məhəbbətin üçün yaratmısan və Sənə cəzb olunmaları üçün seçmisən; Sən onlara Öz Əmrinin ruhunu üfürdün və Öz təkliyinin gözəlliyini onlara açdın.

—Həzrət Bəhaullah

\* \* \*

Həmd olsun Sənə, ya Rəbb, mənim Allahım! Görürsən necə bir qul başqa bir qulun qapısında dayanıb, ondan azad olunmasını istəyir, halbuki onun sahibinin özü Sənin kölən və bəndəndən başqa biri deyil, Sənin ulu Rəbliyinin təzahürləri qarşısında heçdir. Bu an, Sənin qarşında durarkən mən Sən Özün Özünə şəhadət verdiyin şeyə şəhadət verirəm ki, həqiqətən, Sən Allahsan və Səndən başqa Allah yoxdur. Sən əzəldən hakimiyyətin, qüdrətin və əzəmətin ən uca zirvələrində olmusan və əbədiyyətə qədər də Öz calalının, ehtişamının və gözəlliyinin ucalığında qalmaqda davam edəcəksən.

Bütün sultanlar Sənin fəzl qapında kölə kimidirlər, zənginlər Sənin müqəddəs Səltənətinin sahilində sadəcə fəqirdirlər, bütün böyüklər Sənin şanlı kəramətinin dərgahında miskin varlıqlardır. Elə isə bu qul başqa bir insan varlığına necə sahiblik iddiası edə bilər? Xeyr, Sənin qüdrət taxtın qarşısında onun bütün mövcudluğu bir günahdır ki, Sənin səltənətində heç bir günahla müqayisəyə gəlməz. Sən hər bir təsvir və tərifin ötəsində izzətlisən, sonsuz izzətlisən.

Ey mənim Allahım! O bu bəndənin azadlığını istədiyi üçün Mən bu an buna şahidlik etmən üçün rica edirəm ki, mən, həqiqətən, onu Sənin yolunda buraxdım, Sənin adınla onu azad etdim, onun boynundan kölə boyunduruğunu çıxardım ki, o gecə-gündüz Sənə xidmət etsin, mən isə dua edirəm ki, Sən mənim öz boynumu öz bəndəlik zəncirindən heç vaxt azad etməyəsən. Bu, həqiqətən, mənim ən yüksək arzum və ən ali istəyimdir və buna Sən özün qüdrətli bir şahidsən.

—Həzrət Bəhaullah

\* \* \*

Sən ey bütün Adların Maliki və səmaların Qurucusu! Sevimlilərini onların düşmənlərinin zindanından qurtar. Sən, həqiqətən, Hökmransan, işığı xilqətin üfüqündən parlaq işıq saçan Kəssən.

Sən ey Ölümsüzlük Cövhəri! Səni Bəhanın həyatına and verirəm, onların ümidlərini puça çıxarma, onları müzəffər eylə. Sən, həqiqətən, istədiyin kimi əmr verirsən və yaradılış aləmini Öz ovcunda tutursan.

Düşmənlər dişlərini Sənin sevimlilərinin əti üçün itiləyiblər. Elə isə Öz məiyyətini qoru, Sən ey boyunları əyən Kəs, Qiyamət Gününün Sahibi olan Kəs!

Çox günlər təxirə salındı. O halda qoy onlar hər şeydən inqita etmiş halda bu nurlu sözləri doqquz dəfə təkrar etsinlər. O, həqiqətən, Qüdrət Sahibi və Dəfedilməzdir (Qeyri-Məhduddur).

—Həzrət Bəhaullah

\* \* \*

Odur Allah, Ucadır O, Hikmət və Bəyan Rəbbidir.

De: Sənin əlamətlərinin Məşriqini, dəlillərinin Günəşini, qanun və hökmlərinin Çeşməsini, O Kəs ki, Ona Quranı nazil etdin, vasitəsilə doğrunu yalandan, işığı qaranlıqdan ayırdın, Onu tanımaqda mənə kömək etdiyin üçün mən Sənə şükür edirəm, ey mənim Allahım, mənim Ağam, mənim Dayağım. Səni and verirəm, Sən ey bütün yaranmış şeylərin Rəbbi və bütün varlıqların Tərbiyəçisi, Öz lütf Dəryanın dalğalarına və insanlarının üzərinə saçılan kəramət Günəşinin parlaq şəfəqlərinə, Sənin yaratdıqların arasında Sənin adınla onu ucaldacaq şeyləri bu bəndən üçün qərar ver. Sonra mənə seçilmişlərin və sevimlilərin üçün yazdıqlarını yaz. Sən istədiyini etməyə Qadirsən, göydə və yerdə olanların hamısının işləri Sənin ovcundadır.

Bundan başqa, Öz iradə göyündən və Öz məqsəd bürcündən göndərdiyin bərəkət üçün mən Səni tərif edir və Sənə şükür edirəm. Sənin ən qüdrətli əlamətlərinə və Sənin ən böyük, ən müqəddəs, ən uca Əmrinə and verirəm, onun doğuşunu mübarək eylə. Onun üçün hər bir ürəyi şad edən və hər bir gözü rahatladan şeyləri qərar ver. Həqiqətən, Sən Allahsan. Səndən başqa Allah yoxdur, Qüdrətli Hifz Edən və Öz-Özünə Var Olan.1 (Oğlunun doğulması münasibətilə ünvanlandığı şəxs üçün nazil olmuşdur)

—Həzrət Bəhaullah

\* \* \*

O Qüdrətli, Öz-Özünə Var Olandır.

Şanlısan Sən, Ya Rəbb, mənim Allahım! Ayrılıq göyərçininin nəğmələri İraq torpağından ucaldığı və atəşli həsrət Bülbülünün cəh-cəhinin dünyanın üfüqündən eşidildiyi bir vaxtda Mən Səni çağırıram – mən Səni belə bir vaxtda çağırıb nida edirəm: “Sən, həqiqətən, Allahsan, Sultan, Qüdrətli, Gözəl! Sən əzəldən, ey mənim Allahım, qüdrətinin, qüvvətinin, izzətinin üstünlüyü ilə uca olmusan və əbədiyyətə qədər də böyüklüyünün, əzəmətinin və calalının ucalığında sərhədsiz qalacaqsan. Sənin qəzəbinin çoxlu dəlilləri ilə üzləşəndə hər bir Peyğəmbər qorxu ilə dolur, hər bir Seçilmiş kəs Sənin qüdrətinin təzahürləri qarşısında çaşıb qalır. Səndən başqa Allah yoxdur, Qüdrət, Qüvvət və İxtiyar Sahibi”.

Sənin insanların arasındakı zalımlar və Sənin yaratdıqların arasındakı asilər bizə qarşı səf-səf duranda və Sənin hökmünün sirli yolları ilə Öz təqdir xəzinəndən cəvahir kimi bizim üstümüzə göndərdiyin bəlalara sevinəndə mən Sənə şükür edirəm, ey mənim Allahım! Öz sevimlilərinlə Sənin adətin və öz seçilmiş bəndələrinlə Sənin işin həmişə belə olub. Sənin qüdrətinə and içirəm ki, ey mənim Məhbubum, bəlkə başqaları Sənin yolunda məruz qaldıqları məşəqqətlərdən qaçarlar, amma mən Sənin məhəbbətin naminə hər cür müsibət və sınağa can atan bir kəsəm. Odur ki, Sənin fövqəl təkliyinin dəlilləri qarşısında adlar dənizinin dalğalandığı, vasitəsilə Öz Rəbliyinin müqəddəs hökmranlığında bütün xilqətdən uca olduğun adına and verirəm, Öz sevimlilərin üçün müəyyən etdiyin bütün bəlaları bu Bəndənin üzərinə göndər, təki onların Sənə olan məhəbbətlərinin canlılığını sakitləşdirməsin yaxud onların bağlılığının atəşini soyutmasın. Mən o kəsəm ki, ey mənim Allahım, Səndən gələn və ya Sənin əmrinlə başına gələnlər üçün həyatını və ruhunu fidyə edər. Sənin qüvvət və qüdrətinlə mən bütün bunlara sadiq qalaram. Səndən başqa Allah yoxdur, Səxavətli, Lətif, hər şeyi Bilən və hikmət Sahibi!

Sonra isə Sənin ilahi birliyinə, Sənin qədim və əbədi Varlığının gizli sirlərinə and verirəm, mən gedəndən sonra sevimlilərini qoru ki, onların ayaqları Sənin yolunda sürüşməsin. Sonra isə onları öz comərdlik və kəramət sahilində bir yerə topla, Səndən başqa hər şeydən onları ayır ki, heç kəsin qarşısında qorxmasınlar, heç bir insan qarşısında titrəməsinlər. Öz qüdrətinin dəlilləri və Səltənətinin hökmran gücü ilə onların gözlərini aç, ey Mənim Allahım, ta ki onlar Sənin əlində olan hər şeyi, Sənin qüdrət ovcunda tutulan bütün işləri görsünlər. Sənin camalına and olsun ki, Sən ey mənim ümidim, əgər Sən onları bu ən ali və ən yüksək məqama ucaltsan, onlar daim Səndən danışar, büsbütün Sənə elə qayıdardılar ki, hətta göydə və yerdə olanların hamısı birləşib onların əleyhinə qalxsaydılar, heç nə onları təlaşa salmazdı.

Odur ki, Ey mənim Allahım, Sənin bütün varlıqları işıqlandıran nuruna və bütün xilqəti parladan calalına and verirəm, “Cim” adı verilmiş bəndəni Sənin əbədiyyət fəzanda və Əzəmət çadırında xatırla. Sonra ona, ey mənim Allahım, Sənin rəhmətinin müqəddəs təranələrini eşitdir ki, onlar onu özündən və Səndən olmayan hər şeydən uzaqlaşdırsın və onu Sənin məhəbbət və pərəstiş şəfəqlərinə cəzb etsin. Sən bunu Öz fövqəl qüdrətinlə etməyə qadirsən.

—Həzrət Bəhaullah

\* \* \*

Ey mənim Rəbbim, mənim Ağam və Məqsudum! Mən eşitmişəm ki, Sən bu günü elə bir Gün kimi elan etmisən ki, onda kimsə əgər tam səmimiyyətlə cəmi bircə dəfə “Özünü mənə göstər” deyə soruşsa, İlahi Bəyan göyündən bunu eşidərdi: “Bax, və sən Məni görərsən!” Bu mübarək və uca bəyandan bu Günün məqamı aydın və aşkar olur.

—Həzrət Bəhaullah

\* \* \*

Bağışlayıcı Allahın adı ilə!

Hərçənd mənim içində olduğum bu miskin vəziyyətdə, ey mənim Allahım, Sənin qəzəb və cəzanı haqq edirəm, amma Sənin razılığına və kərəminə yaraşır ki, əfvini bəndələrinə ehsan edəsən və lütfünü onlara bəxş edəsən. Bütün adların sultanı etdiyin adına and verirəm, Öz qüvvət və qüdrətinlə məni bütün bədbəxtliklərdən, Sənin bəyənmədiyin, Sənin İradənə uyğun olmayan hər şeydən qoru. Sən hər şeyin üzərində hakimsən.

—Həzrət Bəhaullah

\* \* \*

Ey Allah, mənim Allahım! Məni Öz düz yoluna hidayət etdiyin, Səni tanımağa və Sənə dönməyə qabil etdiyin, Zatının təkliyini tanıtdırdığın və Varlığının müqəddəsliyini öyrətdiyin üçün Sənə şükür edirəm. Sənin Əmrinin Günəşləri, fəzlinin Məşriqləri və elm və hikmətinin Xəzinələri olan Kəslərə and verirəm, öz kərəm və lütfünlə mənə bəxş etdiyin hədiyyəni mübarək eylə. Mənim üçün, onun anası və özü üçün bu dünyanın və axirətin xeyrini qərar ver. Sən, həqiqətən, bütün varlıqların Rəbbisən, o Kəs ki eşidir və cavab verməyə hazırdır.1(Qızının doğulması münasibətilə ünvanlandığı şəxs üçün nazil olmuşdur)

—Həzrət Bəhaullah

\* \* \*

Ey mənim Allahım, Sənə həmd olsun ki, Səndən və Sənin ən parlaq əlamətlərindən üz döndərmiş düşmənlərinin törətdikləri üzündən Ən Böyük Zindanda saxlandığın vaxt Ən Uca Qələminlə məni xatırladın. Ey mənim Rəbbim! Mən sənə döndüm və üzümü Sənin Üfüqünə tutdum. Səni and verirəm Sənin əlamətlərinin Günəşi və Sənin aydın nişanələrinin Məşriqi olan Kəsin məruz qaldığı zülmə, mənimçün Sənin aləmlərinin hər birində mənə fayda verən şeyləri qərar ver. Sən, həqiqətən, məni özümdən də yaxşı tanıyırsan. Sən Hər şeyi Bilən və hər şeydən Xəbərdarsan. Bundan əlavə, yalvarıram Sənə, ey bütün varlıqların Rəbbi, görünən və görünməyən hər şeyin Maliki, mənə Sənin yerində Səni zikr edəcək və Sənin aləmlərində Səni tərif edəcək dürüst (saleh) bir uşaq əta eylə; Bu, Sənin bu Lövhlə məni hər bir səmərə, iz və ya zikrdən azad olmaq üçün kifayət qədər zəngin etməyinə rəğmən bir ricadır. Mən bu an yalvarışımı Sənin seçilmişləridən birinin əvvəllər dediyi ilə bitirirəm: “Ey Rəbbim, məni tənha buraxma, Sən varislərin ən yaxşısısan”.1 (Quran 21:89)

—Həzrət Bəhaullah

\* \* \*

O Həmişə Var olan, Qüdrətli və Ən Ucadır.

Alqış olsun Sənə, ya Rəbb, mənim Allahım! Səni and verirəm hər yandan gələn bədbəxtliklərlə sarılmış və bəlaların hər tərəfdən elə hücum etdiyi Adına ki, O Sənin yerində Ona kömək edəcək yaxud Sənin səltənətində Ona yardımçı olacaq bir kimsəni tapmır, bu kəniz üçün doğuş ağrılarını asanlaşdır və onu ondan qoru, onu bu ağrıdan azad et və onu rahatlıq və qurtuluşa çevir. Sən istədiyini etməyə Qadirsən və razı qaldığını hökm etməyə qabilsən. Sən, həqiqətən, Qüdrətli, Bənzərsiz, Həmişə Bağışlayan və Ən Şəfqətlisən.

—Həzrət Bəhaullah

\* \* \*

Pak və müqəddəssən Sən, ey mənim Allahım! İnayət nəsimləri dayandıqdan və kəramət əlamətləri yox olduqdan sonra qələm necə hərəkət edər, mürəkkəb necə axar, o zaman ki zillət günəşi çıxıb, fəlakət qılıncı çəkilib, o zaman ki, kədər səmaları qaldırılıb, bəla oxları və qisas mizraqları qüvvət buludlarından yağır – elə yağır ki, sevinc əlamətləri bütün ürəkləri tərk edib, şadlıq nişanələri hər bir üfüqdən yox edilib, ümid qapıları qapanıb, vəfa gülüstanından səmavi mərhəmət nəsiminin əsməsi dayanıb, puçolma qasırğası varlıq ağacını vurub. Qələm inildəyir, mürəkkəb öz taleyinə ağlayır, lövhə isə bu nalədən sarsılıb. Ağıl bu ağrı və kədərin dadından qarışıb, İlahi Bülbül isə nida edir: “Əfsus! Zahir olanlar üçün əfsus!” Və bu, ey mənim Allahım, ancaq Sənin gizli nemətlərindəndir.

—Həzrət Bəhaullah

\* \* \*

Sən ey adlar Səltənətini və bütün şeylərin Padşahlığını ovcunda tutan Kəs, görürsən, Sənə olan məhəbbətimə görə öz ölkəmdən necə bir qərib olmuşam. Səni üzünün gözəlliyinə and verirəm, evdən uzaqlığımı bir vasitə eylə ki, Sənin bəndələrin onunla Sənin Əmrinin Çeşməsinə və Sənin Vəhyinin sübhünə cəzb olunsunlar. Ey Allah, Sənə itaətsizlik olaraq bircə kəlmə belə söyləməmiş bir dillə Səni çağırıram, məni Öz mərhəmət sığınacağında saxla, Sənə, atama və anama xidmət etmək üçün mənə güc ver. Sən, həqiqətən, Qüdrətli, İmdada Yetən və Qəyyumsan.

—Həzrət Bəhaullah

\* \* \*

Ən Müqədəs, Ən Böyük, Ulu və Ən Calallı Rəbbimizin adı ilə!

Ey Allah, mənim Allahım! Görürsən, Sənin bəndən üzünü Sənə necə tutub, Sənin Kitabında hökm edilənləri yerinə yetirməklə şərəflənməyi necə arzu edib. Ən Uca Qələminlə onu Ən Uca Zirvəyə cəzb edəcək şeyləri qərar ver. Sən, həqiqətən, aləmin Tərbiyəçisi və ümmətlərin Rəbbisən və Sən, həqiqətən, Qadir, Qalib və Qüdrət Sahibisən.

—Həzrət Bəhaullah

\* \* \*

Ey Allah, mənim Allahım! Məni Öz Vəhyinin üfüqünə hidayət etdiyin, Öz fəzl və mərhəmət işığının şəfəqləri ilə məni aydınlandırdığın, Səni tərif etməyə səbəb olduğun, Sənin Qələminlə nazil olanları görməyə izin verdiyin üçün alqış olsun Sənə.

Sən ey adlar səltənətinin Rəbbi, yerin və göyün Qurucusu, Səni and verirəm Sidrətül-Müntəhanın xışıltısına və bütün yaradılmış şeylərin gerçəkliklərini heyran etdiyin ən şirin bəyanına, məni bəndələrin arasında Öz adınla ayağa qaldır. Mən o kəsəm ki, gündüz də, gecə də Sənin kəramət qapının önündə dayanmaq və özünü Sənin ədalətinə təslim etmək istəyib. İlahi! Sənə yaxınlıq ipindən yapışanı qovma, addımlarını Sənin ən uca məqamına, izzət zirvəsinə, ali məqsədə yönəltmiş kəsi məhrum etmə – o məqam ki orada hər bir zərrəcik ən bəlağətli bir dillə nida edib söyləyir: “Yer və göy, əzəmət və səltənət Allahındır, Qüdrət Sahibi, Ən Calallı və Ən Kəramətli!”

—Həzrət Bəhaullah

\* \* \*

Məni zühurunun üfüqünə hidayət etdiyin və Adını zikr etdirdiyin üçün həmd olsun Sənə, ya Rəbb, mənim Allahım. Səni and verirəm Sənin inayət Günəşinin yayılan şüalarına və Sənin mərhəmət Dəryanın qabaran dalğalarına, əta et ki, mənim nitqim Sənin özünün uca Sözünün təsirini daşısın, bununla bütün şeylərin həqiqətini cəzb etsin. Öz ecazkar və bənzərsiz Bəyanınla Sən istədiyini etməyə qadirsən.

—Həzrət Bəhaullah

\* \* \*

O Misilsizdir!

Həmd olsun Sənə, ya Rəbb mənim Allahım! Səni and verirəm parlaq şəfəq Çadırındakı Ən Uca Adına və fövqəl calal Səltənətindəki Ən Uca Sözünə, Səninlə həmdəm olmaq istəyən, Sənin səsinin ahənginə qulaq vermiş və Sənin dəlilini tanımış bu bəndəni qoru. Sonra ona həm bu, həm də o biri dünyanın xeyrini Ehsan eylə, ona Sənin hüzurunda möminlik məqamı əta et ki, onun ayağı Sənin ən nurlu və ən uca yolunda sürüşməsin.

—Həzrət Bəhaullah

\* \* \*

O ən Calallıdır!

Həmd olsun Sənə, ey mənim Allahım! Sən məni çağırdın, mən də Sənə cavab verdim. Sən məni səslədin, Sənin mərhəmət kölgənə daxil olaraq, və Sənin fəzl qapının astanasında sığınacaq axtararaq mən də Sənə tələsdim. Sən məni İlahi, öz pərvərdigarlığınla bəslədin, məni ancaq Özün üçün seçdin, məni Sənə xidmət üçün yaratdın, və Sənin qarşında durmaq üçün təyin etdin. Səni and verirəm Sənin ən calallı Adına, Sənin ən uca Cövhərinin üfüqündən doğan gözəlliyinə, əvvəllər etdiyin kimi, məni Özünə bağla və məni Özündən ayırma. Sonra isə ey mənim Allahım, elə et ki, məndən Sənə layiq olan şeylər çıxsın. Sən, həqiqətdə, hər şeyin üzərində hakimsən.

—Həzrət Bəhaullah

\* \* \*

Ey mənim Allahım, ey mənim Allahım! Mən şəhadət verirəm ki, bu, Sən Kitablarında, Risalələrində, Məzmurlarında və Lövhlərində zikr etdiyin Gündür. Bu gündə Sən Sənin elmində gizli qalan və Sənin qüsursuz hifz xəzinələrində saxlanan şeyləri aşkara çıxardın. Səni and verirəm, Sən ey aləmin Rəbbi, insanların əzalarını titrədən Ən Böyük Adına, Sənin Əmrində və Sənə xidmətdə möhkəm qalmaları üçün bəndələrinə və kənizlərinə yardım eylə. Həqiqətən, Sən istədiyinə etməyə qadirsən və bütün şeylərin ipi Sənin əlindədir. Sən Öz qüvvətin və hökmranlığınla istədiyini qoruyursan. Və həqiqətən, Sən Ən Qüdrətli, Ən Qalibiyyətli və Ən Qüvvətlisən.

—Həzrət Bəhaullah

\* \* \*

Onun işləri ilə bağlı, qoy o on doqquz dəfə təkrar etsin: “Sən məni görürsən, ey mənim Allahım, Səndən başqa hər şeydən inqita etmişəm və Sənə yapışmışam. Elə isə bütün işlərimdə Sənin Əmrinin izzəti və Sənin sevimlilərinin məqamının ucalığı üçün mənə fayda verən şeylərə məni hidayət eylə”. Sonra isə qoy o məsələ üzərində düşünsün və ağlına nə gəlsə, onu etsin. Düşmənlərin bu şiddətli müxalifəti üstün firavanlıqla əvəz olunacaq.

—Həzrət Bəhaullah

\* \* \*

Odur Allah, ucadır O, qüdrət və əzəmət Rəbbi Odur!

Mən daim Sənə şükür edir və hər bir şəraitdə Sənə həmd oxuyuram.

Firavanlıqda, bütün təriflər Sənindir, ey Aləmlərin Rəbbi, o olmayanda bütün şükürlər Sənindir, ey Səni tanıyanların Məqsudu!

Sıxıntıda bütün şərəf Sənindir, Sən ey göydə və yerdə olanların hamısının Sitayiş Etdiyi, iztirabda bütün calal Sənindir, ey Sənin iştiyaqını çəkənlərin ürəklərini Ovsunlayan!

Əziyyətdə bütün təriflər Sənindir, Sən ey Səni axtaranların Məqsədi, rahatlıqda bütün şükürlər Sənindir, sən ey Sənə yaxın olanların ürəklərində zikri saxlanan Kəs!

Zənginlikdə bütün ehtişam Sənindir, ey Sənə sadiq olanların Mövlası və yoxsulluqda bütün hökm Sənindir, ey Sənin birliyini tanıyanların Ümidi!

Sevincdə bütün calal Sənindir, ey Özündən başqa heç kəs olmayan Allah, kədərdə bütün gözəllik Sənindir, Sən ey Özündən başqa heç kəs olmayan Allah!

Aclıqda bütün ədalət Sənindir, Ey Səndən başqa heç kəs olmayan Allah, toxluqda bütün fəzl Sənindir, Sən ey Özündən başqa heç kəs olmayan Allah.

Mənim vətənimdə bütün kərəm Sənindir, Sən ey Özündən başqa heç kəs olmayan Allah, sürgündə bütün fərman Sənindir, Sən Özündən başqa heç kəs olmayan Allah!

Qılınc altında bütün comərdlik Sənindir, Sən ey Özündən başqa heç kəs olmayan Allah, evin əmin-amanlığında bütün kamillik Sənindir, Sən ey Özündən başqa heç kəs olmayan Allah!

Uca imarətdə bütün səxavət Sənindir, Sən ey Özündən başqa heç kəs olmayan Allah, həqir torpaqda bütün lütf Sənindir, Sən ey Özündən başqa heç kəs olmayan Allah!

Məhbəsdə bütün sədaqət Sənindir, Sən ey bəxşişlər bəxş Edən, həbsdə bütün əbədiyyət Sənindir, Sən ey əbədiyaşar Sultan!

Bütün kəramət Sənindir sən ey kəramət Mövlası və kəramət Hökmdarı və kəramət Sultanı! Mən şəhadət verirəm ki, Sən öz əməlində tərif olunmalısan, Sən ey kəramət Mənbəyi və əmrlərində itaət olunmalısan, Sən ey kəramət Dəryası, o Kəs ki, bütün kəramət ondan çıxır və o Kəs ki bütün kəramət ona qayıdır!

—Həzrət Bəhaullah

\* \* \*

Həmd olsun Sənə, ya Rəbb, mənim Allahım! Mənim gözümü, qulağımı, dilimi, ruhumu, ürəyimi, qəlbimi, bədənimi və bütün varlığımı Səndən başqasına dönməkdən arıt. Sonra isə mənə Sənin izzətinin möhürlü şərabı ilə dolub-daşan piyalədən içir.

—Həzrət Bəhaullah